Najeriya: Takaddama kan matakin haramta kungiyar ′yan Shi′a | Siyasa | DW | 29.07.2019
Najeriya: Takaddama kan matakin haramta kungiyar 'yan Shi'a
Haramta kungiyar ‘yan Shi’a tare da ayyanata a matsayin kungiyar ta’adda da gwamnatin Najeriya ta yi ya haifar da kace nace.
Ta bayyana a fili cewa dai tura ta kai bango a bangaren gwamnatin Najeriya da ta kai ga daukan wannan mataki ta hanyar amfani da kotu a kan kungiyar 'yan uwa Musulmi ta Najeriya wato IMN da aka fi sani da 'yan Shi'a. Tun da dadewa aka hango take-taken kaiwa ga hakan bisa munin zanga-zangar da 'ya'yan kungiyar ke yi da ta kai ga rasa rayuka. To sai dai ga kakakin kungiyar Muhammad Gamawa ya ce da fa sakel.
"Mu ba mu dauka cewa akwai wata kotu da za ta hana mai addini ya yi addinisa ba, ayyukan ta'addancin kuma muma kanmu mun sha wahala da 'yan ta'adda, tun da Boko Haram sun kashe mana mutane da dama kusan shekaru biyar da suka wuce. Hakika za mu daukaka kara."
Tuni dai gwamnatin ta bakin mai bai wa shugaban kasar shawara a fannin yada labaru Garba Shehu ya sanar da cewa su basu hana kungiyar yin addini ba, kuma sun haramtata ne saboda kaucewa ci gaba da rikici da tada hankali. Shin me dokokin Najeriya suka tanada a kan daukan irin wannan mataki? Barrister Mainasara Umar masanin harkokin shari'a ne da ke Abuja.
Baya ga asarar rayuka an kuma yi kone-kone a zanga-zangar da 'yan Shi'a suka yi baya bayan nan a Abuja
"Sashe na biyu na dokar hana ta'addanci a Najeriya ta 2013 ta yi bayanin cewa duk wani wanda ya yi wani abu da ya kawo ma wani firgici, aiki ne na ta'addanci. Sashe na 45 ya kawo tarnaki na cewa idan abubuwan da kuke yi zai shafi hakkin wasu 'yan Adam ana iya hana ku ko kuma dakile wannan abin."
Sanin cewa ko da a shekara ta 2016 gwamnatin jihar Kaduna ta haramta kungiyar kuma ma akwai kungiyoyi irin na Boko Haram da na 'yan awaren Biafra da duka aka dauki irin wannan mataki a kansu. Ko za a ce wannan zai iya zama hanyar samun mafita? Mallam Kabiru Adamu masani ne a fannin tsaro da ke cibiyar Beacon a Abuja.
"Zai yi wuya a ce haka nan domin ita kungiyar tana ikirarin cewa tana harkokinta ne saboda akida. Amfani da doka don ka danne akidanci bai taba yin nasara, shi ya sa tuntuba da kuma tabbatar da cewa an fahimtar da shugabannin kungiyar na alfanun bin doka ita ce kadai hanya mafita."
Dangantakar kungiyar 'yan Shi'a da gwamnatin Najeriya dai ta dauki sabon salo ne tun daga 2015 lokacin da 'ya'yan kungiyar suka yi arangama da sojoji a garin Zaria. Yanzu za a sa ido a ga abin da zai biyo bayan matakin da gwamnatin ta dauka kan kungiyar.
Hira da Dr Aliyu Tilde mai nazari kan harkokin yau da kullum a Najeriya
Rahoto kan gurfanar da shugaban kungiyar ‘yan Shi’a a Najeriya a gaban kotu
Kwanan wata 29.07.2019
Mawallafi Uwais Abubakar Idris (MNA)
Muhimman kalmomi Najeriya, Shi'a, IMN, El-Zakzaky
Permalink https://p.dw.com/p/3MuNa
Najeriya: 'Yan Shi'a sun dakatar da zanga-zanga don yin sulhu da gwamnati 01.08.2019
Kungiyar ‘yan Shi’a a Najeriya ta sanar da fara tattaunawar sulhu da gwamnati a kokarin shawo kan zanga-zanga da ta kai ga tashin hankali da rasa rayuka da suke yi bisa tsare shugabansu Sheikh Ibrahim El-Zakzaky.
Najeriya: el-Zakzaky zai je Indiya neman magani 05.08.2019
Wata babban kotu da ke jihar Kaduna ce ta bai wa jagoran kungiyar 'yan Shi'a Sheikh Ibrahim Zakzaky izinin fita daga kasar domin ya sami damar ganin likita
Muhawara kan sharuddan kai El-Zakzaky neman magani 06.08.2019
A Najeriya bayan da hukumar tsaro ta farin kaya ta ba da izinin tafiya da Sheik El-Zakzaky neman magani Indiya yanzu haka muhawara ta kaure a game da sharudda da kuma ka'idojin aiwatar da wannan shiri.